b'\n_START_ARTICLE_\nKne\xc5\xbeevina Moldavija\n_START_PARAGRAPH_\nKne\xc5\xbeevina Moldavija, notranje avtonomna vladavina na ozemlju med Vzhodnimi Karpati in Dnjestrom, v obdobju 1360 \xe2\x80\x93 1862._NEWLINE_Kne\xc5\xbeevina Moldavija je nastala z odcepitvijo od kraljevine Ogrske. Njen prvi veliki vladar je bil knez (hospodar) Aleksander Dobri, ki je kne\xc5\xbeevino, naseljeno s pravoslavnim prebivalstvom, notranje utrdil in zavaroval trgovsko pot po Dnjestru med Poljsko in \xc4\x8crnim morjem. Dve generaciji za njim je pod \xc5\xa0tefanom Velikim kne\xc5\xbeevina dosegla vi\xc5\xa1ek mo\xc4\x8di. \xc5\xa0tefan ji je z neumornim bojevanjem proti osmanskim Turkom zagotovil \xc5\xa1iroko prepoznavnost, ni pa uspel prepri\xc4\x8dati kr\xc5\xa1\xc4\x8danske Evrope, da bi se vklju\xc4\x8dila v boj proti Turkom, ki so vse bolj pritiskali na Balkan; tako je moral tudi \xc5\xa0tefan nazadnje pristati na pla\xc4\x8devanje tur\xc5\xa1kega davka. _NEWLINE_\xc5\xa0tefanovi nasledniki niso imeli ob\xc4\x8dutka za politiko in dr\xc5\xbeavotvornost in kne\xc5\xbeevina je vse bolj tonila v odvisnost od Turkov. \xc5\xa0e vedno je kneze postavljal zbor moldavskih plemi\xc4\x8dev, vendar je bila odlo\xc4\x8dilna potrditev Porte, ki je za svoj pristanek terjala visoko podkupnino, ki so si jo pretendenti za prestol navadno izposodili. Ko so pri\xc5\xa1li na oblast, so iz prebivalstva, poleg tur\xc5\xa1kega davka, na hitro iztisnili \xc5\xa1e denar za vra\xc4\x8dilo posojila in za svojo bogatitev._NEWLINE_Leta 1600 je pri\xc5\xa1lo do kratkotrajne zdru\xc5\xbeitve treh romunskih kne\xc5\xbeevin, Vla\xc5\xa1ke, Moldavije in Transilvanije pod oblastjo vla\xc5\xa1kega kneza Mihaela Hrabrega. Vendar poljski kralj Sigismund III. te zdru\xc5\xbeitve ni podprli. Na Balkan je poslal vojsko, ki je prodrla vse do Bukare\xc5\xa1te in zamenjala vla\xc5\xa1kega kneza. Tudi v naslednjih letih je Poljska-Litva \xc5\xa1e ve\xc4\x8dkrat posku\xc5\xa1ala z vojsko prevzeti nadzor nad Moldavijo, vendar je tam po letu 1620 ponovno v celoti prevladal tur\xc5\xa1ki vpliv._NEWLINE_Ob koncu 17. stoletja je carska Rusija dobila dostop do \xc4\x8crnega morja in moldavski knezi so se za\xc4\x8deli ozirati za pomo\xc4\x8djo k po veri sorodni sosedi. Odkar se je leta 1711 moldavski hospodar Dimitrij Cantemir pridru\xc5\xbeil Petru Velikemu v boju proti Turkom, tur\xc5\xa1ki sultani niso ve\xc4\x8d zaupali narodnim knezom in so na moldavski prestol za\xc4\x8deli postavljati izklju\xc4\x8dno \xc4\x8dlane bizantinskih rodbin iz konstantinopelske \xc4\x8detrti Fanar, fanariote. Ti so si \xc5\xbee prej kot prevajalci in diplomati (znali so evropske jezike) pridobili naklonjenost tur\xc5\xa1kega dvora. Romuni so si zapomnili obdobje njihovega vladanja kot \xc4\x8das najve\xc4\x8djih zlorab oblasti in korupcije, \xc4\x8deprav je tudi res, da so bili med fanarioti tudi dobri vladarji, ki so stremeli po napredku in kulturi._NEWLINE_Po volji velikih sil, ki so pred in po napoleonskih vojnah krojile evropsko politiko, je morala Moldavija leta 1775 Habsbur\xc5\xa1kemu cesarstvu prepustiti Bukovino, in leta 1812 carski Rusiji ves svoj vzhodni del, Besarabijo. Po rusko-tur\xc5\xa1ki vojni (1828-29) sta Moldavija in Vla\xc5\xa1ka postali ruski protektorat, ki naj bi trajal, dokler v vojni pora\xc5\xbeena Tur\xc4\x8dija zmagoviti Rusiji ne bi povrnila vojne \xc5\xa1kode. \xc4\x8cas ruske okupacije je kne\xc5\xbeevinama prinesel prvi kvaziustavi, ki sta bili prva dokumenta, ki sta kne\xc5\xbeevini obravnavala skupaj. Pojavile so se tudi okoli\xc5\xa1\xc4\x8dine za ustanovitev moldavske narodne stranke, ki se je aktivno zavzemala za zdru\xc5\xbeitev kne\xc5\xbeevin._NEWLINE_Ruski protektorat se je uradno kon\xc4\x8dal po ruskem poraz v krimski vojni (1856). Velike sile, zmagovalke v vojni, so Moldaviji in Vla\xc5\xa1ki odobrile sestavo lo\xc4\x8denih narodnih skup\xc5\xa1\xc4\x8din, lo\xc4\x8denih vlad in lo\xc4\x8denih prestolov. Vendar je narodni stranki uspela kandidatura in potem tudi izvolitev istega kandidata, Aleksandra Ivana Cuze, na oba prestola (1859). Kne\xc5\xbeevini sta se tako najprej povezali v personalni uniji. Po \xc5\xa1tevilnih diplomatskih posvetovanjih so velike sile tri leta kasneje priznale enotno dr\xc5\xbeavo z nazivom \xc2\xbbZdru\xc5\xbeeni romunski kne\xc5\xbeevini\xc2\xab, predhodnico kraljevine Romunije.\n_START_SECTION_\nKot del ogrske kraljevine\n_START_PARAGRAPH_\nOgrski kralj Karel I. je leta 1324 poslal vojsko preko Karpatov na obmo\xc4\x8dje Zlate horde, da bi raz\xc5\xa1iril svojo oblast in katoli\xc5\xa1ko vero proti vzhodu, na ozemlje, ki ga je naseljevalo pravoslavno prebivalstvo. V bojih s Tatari je njegova vojska zmagovala v letih 1342 in 1345. Boji s Tatari so ponehali s smrtjo kana D\xc5\xbeanibega (1357), ko so se njegovi nasledniki za\xc4\x8deli med seboj boriti za vodilni polo\xc5\xbeaj v kanatu._NEWLINE_Leta 1353 je ogrski kralj Ludvik I. poslal preko Krpatov Drago\xc8\x99a, ki ga viri omenjajo kot vla\xc5\xa1kega kneza v ogrski pokrajini Maramure\xc8\x99, z namenom, da ob reki Siret zgradi obrambno \xc4\x8drto, ki bo proti Zlati hordi varovala ogrsko vazalno dr\xc5\xbeavo, ki je se je oblikovala okrog sredi\xc5\xa1\xc4\x8da v Baiji (ali T\xc3\xa2rgu Moldovei).\n_START_SECTION_\nOsamosvojitev od Ogrske\n_START_PARAGRAPH_\nLeta 1359 (morda pa \xc5\xa1ele 1365) je drug knez iz Maramure\xc8\x99a, Bogdan I. (vladal 1359-67), na svojo roko prekora\xc4\x8dil Karpate in zavzel ogrsko vazalno dr\xc5\xbeavo, ki ji je vladal Drago\xc8\x99ov sin Sas. Bogdan ni priznal ogrske suverenosti in je tako postal ustanovitelj Moldavije, po Vla\xc5\xa1ki druge neodvisne romunske kne\xc5\xbeevine s pravoslavnim prebivalstvom. Bogdana se je oprijelo ime Bogdan Ustanovitelj (\xc3\x8entemeietorul), prvi v dinastiji Bogdan-Mu\xc8\x99at. Koval je \xc5\xbee svoj denar. Njegova vladavina se je raztezala na obmo\xc4\x8dju Baije in Sireta (ju\xc5\xbeni del Moldavije je bil \xc5\xa1e vedno pod Tatari). Bogdan je prestolnico prenesel v mesto Siret. _NEWLINE_Leta 1367 ali 1368 je Bogdana I. nasledil njegov sin La\xc8\x9bcu (1368-75)  Neodvisnost od ogrske je sku\xc5\xa1al utrditi s prestopom v rimokatoli\xc5\xa1ko vero. Pri pape\xc5\xbeu (Urbanu V. in potem Gregorju XI.) je dosegel, da je ta dal v Siretu ustanoviti \xc5\xa1kofijo (leta 1371 jo je posvetil krakovski nad\xc5\xa1kof), ki je bila neposredno podrejena pape\xc5\xbeu. Vendar je de\xc5\xbeela ve\xc4\x8dinsko ostala pravoslavna. Po letu 1372, ko je ogrski kralj Ludvik I. postal \xc5\xa1e poljski kralj, je moral tudi La\xc8\x9bcu priznati Ludvikovo suverenost._NEWLINE_La\xc8\x9bcuja je leta 1375 nasledil ne\xc4\x8dak Peter II./I. Mu\xc8\x99at (sin neznanega sina Bogdana I.) (1375-1391). Skrbel je za dobre odnose s sosedi, predvsem s Poljsko. Leta 1387 se je poklonil poljskemu kralju Vladislavu II., ki je Moldavijo proglasil za poljski fevd (kar je formalno ostala vse do leta 1497). Leta 1388 je poljskemu kralju posodil 3.000 srebrnih rubljev  in dobil od njega v zastavo pokrajino Pokutijo . Ustanovil je trdnjavo in samostan Neam\xc8\x9b (v pokrajini s sredi\xc5\xa1\xc4\x8dem v T\xc3\xa2rgu Neam\xc8\x9b). Kne\xc5\xbeji sede\xc5\xbe je prestavil v Suceavo (1388), kar je bil tudi za\xc4\x8detek uga\xc5\xa1anja katoli\xc5\xa1ke \xc5\xa1kofije v Siretu. Proti volji konstantinopelskega patriarha je podprl pravoslavnega \xc5\xa1kofa Iosifa v Cetatea Albi, zaradi \xc4\x8desar ga je patriarh izob\xc4\x8dil. Raz\xc5\xa1iril je svojo oblast proti jugu v delto Donave._NEWLINE_Petra je nasledil njegov brat Roman I. Mu\xc8\x99at (1391-94). V njegovem \xc4\x8dasu je Moldavija \xc5\xbee obsegala vsa ozemlja med Karpati in Dnjestorm. Bil je prvi moldavski vladar, ki se je imenoval \xc2\xbbvojvoda od gora (Karpatov) do obale (\xc4\x8crnega morja)\xc2\xab\xc2\xa0ali \xc2\xbbknez Moldavije od Karpatov do morja\xc2\xab. Pod njegovo oblast je pri\xc5\xa1la tudi pomembna trdnjava na desnem bregu ustja Dnjesta Cetatea Alb\xc4\x83 (danes na lokaciji mesta Belgorod Dnjestrovski) prej znana kot tur\xc5\xa1ki Akkerman. Tudi Roman je prisegel zvestobo poljskemu kralju Vladislavu II. Leta 1393 pa je podprl kneza Podolije  Fjodora Koriatovi\xc4\x8da v vojni proti Poljski-Litvi. Po porazu pri Bratskavu (danes v Ukrajini ob Ju\xc5\xbenem Bugu, v\xc4\x8dasih center Vzhodne Podolije) se je moral na poljsko zahtevo odpovedati prestolu v korist sina \xc5\xa0tefana I. Dal je zgraditi prvo cerkev in utrdbo v mestu Roman, ki nosi njegov ime._NEWLINE_Tudi \xc5\xa0tefan I. (1394-99) je priznal suverenost Poljske. Nara\xc5\xa1\xc4\x8dajo\xc4\x8demu poljskemu vplivu v Moldaviji so Ogri leta 1385 hoteli napraviti konec z voja\xc5\xa1kim pohodom, ki pa se je kon\xc4\x8dal za ogrsko vojsko neuspe\xc5\xa1no. \xc5\xa0tefan se je leta 1399 s svojo vojsko udele\xc5\xbeil bitke pri reki Vorskli. Proti mongolski vojski Timur Lenka se je boril na strani litvanskega kneza Vitautasa in v bitki izgubil \xc5\xbeivljenje._NEWLINE_Po \xc5\xa0tefanu je nekaj mesecev vladal knez Jurij (Iuga, 1399-1400), o katerega poreklu zgodovinarji le ugibajo. Leta 1400 ga je, verjetno s pomo\xc4\x8djo vla\xc5\xa1kega kneza Mircea I., s prestola vrgel Aleksander Dobri (1400-32), sin Romana I., ki je potem vladal 32 let. Njegovo vladanje je bilo eno najuspe\xc5\xa1nej\xc5\xa1ih v moldavski zgodovini. Z vrsto reform je notranje utrdil kne\xc5\xbeevino. Gojil je prijateljstvo s kne\xc5\xbeevino Vla\xc5\xa1ko in kraljevino Poljsko. Dal je utrditi trdnjave ob Dnjestru in zgraditi nove, ki so zavarovale trgovsko pot iz Poljske v \xc4\x8crno morje. Raz\xc5\xa1iril je moldavski \xc4\x8drnomorski pristani\xc5\xa1\xc4\x8di Cetatea Alb\xc4\x83 in Kilija (slednja v delti Donave). Bil pa je tudi pri\xc4\x8da prvih spopadov z osmanskimi Turki, ki so leta 1420 prvi\xc4\x8d napadli Cetateo Albo._NEWLINE_Po dolgem Aleksandrovem vladanju je nastopila globoka nasledstvena kriza, v kateri so se njegovi nasledniki v zaporednih dr\xc5\xbeavljanskih vojnah ve\xc4\x8d kot dve desetletji borili za oblast. Leta 1449 je s pomo\xc4\x8djo ogrskega regenta Ivana Hunjadija prestol zasedel Aleksandrov ne\xc4\x8dak Bogdan II. (1449-51), katerega pa je \xc5\xbee leta 1451 zahrbtno umoril Peter Aron (Petru IV./III. Aron), Aleksandrov nezakonski sin. Ta se je, ob vme\xc5\xa1avanju ogrskega kralja Matije Korvina v moldavske notranje zadeve, boril za oblast s tekmecem Aleksandrom II. (Alex\xc4\x83ndrelom, sinom Ilia\xc8\x99a) in se z njim trikrat zamenjal na prestolu, preden se ga je znebil. Kot prej\xc5\xa1nji moldavski knezi je tudi Aron priznaval suverenost poljskega kralja (Kazimirja IV.) in poljskim trgovcem zagotavljal privilegije. Da bi za\xc5\xa1\xc4\x8ditil svoje ju\xc5\xbene meje, je za\xc4\x8del pla\xc4\x8devati davek tudi tur\xc5\xa1kemu sultanu Mehmedu II. Osvajalcu.\n_START_SECTION_\nKne\xc5\xbeevina Moldavija na vi\xc5\xa1ku mo\xc4\x8di in ugleda\n_START_PARAGRAPH_\nPetra Arona je ob pomo\xc4\x8di vla\xc5\xa1kega kneza Vlada III. Tepe\xc5\xa1a premagal sin Bogdana II., \xc5\xa0tefan Veliki (1457-1504) in ga zamenjal na prestolu. V \xc4\x8dasu \xc5\xa0tefanovega vladanja, ki je trajalo 47 let, se je Moldavija notranje utrdila in dosegla navzven vi\xc5\xa1ek mo\xc4\x8di in ugleda._NEWLINE_\xc5\xa0tefan se je povezal s poljskim kraljem Kazimirjem IV. Zavzel je pomembno ogrsko trdnjavo na Donavi Kilijo in v bitki pri Baiji (1467) proti ogrskemu kralju Matiji Korvinu obranil suverenost kne\xc5\xbeevine. Potem ko je pri mestu T\xc3\xa2rgu Neam\xc8\x9b zaustavil vdor tekmeca Petra Arona, ga ujel in dal usmrtiti, je leta 1473 Turkom nehal pla\xc4\x8devati davek in se za\xc4\x8del proti njim boriti. Leta 1475 je v bitki pri mestu Vaslui mnogo \xc5\xa1tevil\xc4\x8dnej\xc5\xa1i tur\xc5\xa1ki vojski z voja\xc5\xa1ko zvija\xc4\x8do zadal zelo hud poraz. Protiudarec sultana Mehemda II. naslednje leto je bil silovit, a ne usoden, saj mu ni uspelo zavzeti klju\xc4\x8dnih moldavskih trdnjav in se je moral zaradi bolezni v vojski umakniti._NEWLINE_\xc5\xa0tefan si je zaman prizadeval, da bi za boj proti Turkom pridobil pomo\xc4\x8d iz kr\xc5\xa1\xc4\x8danske Evrope. Zavezni\xc5\xa1tvo sosednje kne\xc5\xbeevine Vla\xc5\xa1ke si je sku\xc5\xa1al zagotoviti tako, da je ve\xc4\x8dkrat vdrl vanjo in na njeno \xc4\x8delo postavil svojega \xc4\x8dloveka, a so Turki vsakokrat na vla\xc5\xa1ki prestol vrnili prej\xc5\xa1njega vladarja ali prisilili novega, da jim je prisegel zvestobo. Ko so leta 1479 s Turki sklenili mir Bene\xc4\x8dani, Ogri in Poljaki, \xc5\xa0tefanu ni preostalo drugega, kot da je Turkom obljubil, da bo spet pla\xc4\x8deval davek. A tedaj je umrl sultan Mehmed II. (1481) in spor med njegovima sinovoma je \xc5\xa0tefanu ponovno vzbudil upanje na uspeh; spet se je za\xc4\x8del boriti. Vendar je bil pre\xc5\xa1ibak. Novi sultan Bajazid II. je leta 1984 zavzel Kilijo in Moldavijo, njegov krimski vazal Mengli I. Geraj pa trdnjavo-pristani\xc5\xa1\xc4\x8de v ustju Dnjestra Cetateo Albo (danes Belgorod Dnjestrovski). Bajazid je zapustil Moldavijo \xc5\xa1ele, ko se mu je pri\xc5\xa1el \xc5\xa0tefan poklonit osebno._NEWLINE_\xc5\xa0tefan se je po smrti poljskega kralja Kazimirja IV. zapletel v spopad z njegovim naslednikom Ivanom Albertom. Odvrnil je poljski napad na moldavsko prestolico Suceavo in leta 1499 s Poljsko-Litvo sklenil mir. Bil je donator mnogih cerkva in samostanov in spodbujal je pisanje letopisov in cerkvenih spisov po bizantinskem vzoru.\n_START_SECTION_\nNasledniki \xc5\xa0tefana Velikega\n_START_PARAGRAPH_\n\xc5\xa0tefanov naslednik, edini zakonski sin Bogdan III. Enooki (1504-1517), je za\xc4\x8del vojno s Poljsko, ker mu poljska kralja Aleksander in Sigismund I. nista hotela dati za \xc5\xbeeno svoje sestre Elizabete. Odnehal je \xc5\xa1ele, ko je Sigismund I. blizu Hotina porazil njegovo vojsko (1509). Ko pa so Tatari leta 1511 zavzeli velik del Moldavije in odpeljali 74.000 prebivalcev v su\xc5\xbeenjstvo, so Poljaki Bogdanu naslednje leto pomagali spet zavzeti ozemlje. Ker pa so Tatari \xc5\xa1e naprej ogro\xc5\xbeali Moldavijo, je Bogdan prosil Visoko porto za za\xc5\xa1\xc4\x8dito in jo tudi dobil za ceno pla\xc4\x8devanja davka. Odtlej je bila odvisnost Moldavije od Turkov \xc5\xbee tolik\xc5\xa1na, da so se za\xc4\x8deli vme\xc5\xa1avati v moldavske notranje zadeve._NEWLINE_Tudi Peter V./IV. Rares (1527-38, 1541-46), nezakonski sin \xc5\xa0tefana Velikega, ni imel ob\xc4\x8dutka za politiko. Njegovo zapletanje v bojevanje med Habsbur\xc5\xbeani in rodbino Zapolja v Tansilvaniji moldavski kne\xc5\xbeevini ni prineslo koristi. Poskusil je okupirati Prokutijo, a bil od Poljakov dvakrat pora\xc5\xbeen. Zameril se je sultanu Sulejmanu Veli\xc4\x8dastnemu, da ga je odstavil s polo\xc5\xbeaja. Ko ga je leta 1541 vrnil na prestol, se je Peter z velikim posojilom navdu\xc5\xa1eno vklju\xc4\x8dil v priprave na kri\xc5\xbearsko vojno proti Turkom, ki pa je bila opu\xc5\xa1\xc4\x8dena, potem ko kr\xc5\xa1\xc4\x8danski vojski pod vodstvom brandenbur\xc5\xa1kega volilnega kneza Joachima II. Hectorja leta 1542 ni uspelo zavzeti Budima. Peter pa je bil svojemu o\xc4\x8detu podoben v naklonjenosti Cerkvi in umetnosti. S pomo\xc4\x8djo \xc5\xbeene Jelene  je dal zgraditi vrsto cerkva, med drugimi na lokacijah Baia, Boto\xc8\x99ani, H\xc3\xa2rl\xc4\x83u, T\xc3\xa2rgu Frumos in Roman. Njegova najlep\xc5\xa1a zapu\xc5\xa1\xc4\x8dina je samostan Probota._NEWLINE_Spori med plemi\xc4\x8di, ki so imeli na moldavskem zboru pravico izvoliti kneza, so postajali vse nasilnej\xc5\xa1i, prito\xc5\xbebe opozicijskih plemi\xc4\x8dev na tur\xc5\xa1kem dvoru, ki je imel navadno odlo\xc4\x8dilno besedo pri namestitvi kneza, pa stalnica. Aleksander L\xc4\x83pu\xc8\x99neanu (1552-61, 1564-68) nezakonski sin Bogdana III., ki je pri\xc5\xa1el na prestol s poljsko pomo\xc4\x8djo, potrdil pa ga je tudi sultan Sulejman Veli\xc4\x8dastni, je kaj hitro pri\xc5\xa1el v konflikt s plemi\xc4\x8di, ki so ga nameravali zamenjati z mlaj\xc5\xa1im sinom Petra V. Raresa. Aleksander je zaroto odkril in zarotnikom zaplenil premo\xc5\xbeenje. Prisegel je zvestobo poljskemu kralju Sigismundu II. Avgustu, kar pa ni bilo v\xc5\xa1e\xc4\x8d Habsbur\xc5\xbeanom in tudi ne Turkom. Slednje je Aleksander zadovoljil z veliko vsoto denarja. O\xc4\x8ditno pa je imel \xc5\xa1e ve\xc4\x8d denarja in spretnosti Ioan Jacob Heraclides (1561-63), malte\xc5\xa1ki Grk, vojak, pustolovec in intelektualec, pri Romunih znan kot Despot Vod\xc4\x83, ki je uspel Aleksandra vre\xc4\x8di s prestola. Ker pa se je navdu\xc5\xa1eval za protestantizem in pravoslavnim vernikom prepovedal \xc4\x8da\xc5\xa1\xc4\x8denje ikon, je kmalu zgubil vsako podporo. Plemi\xc4\x8di so mu pripravili zaroto in ga ubili. Na prestol se je z velikim denarnim vlo\xc5\xbekom vrnil Aleksander, se kruto ma\xc5\xa1\xc4\x8deval nasprotnikom, jih dal veliko pobiti, jim zaplenil premo\xc5\xbeenje in del tega razdelil med svoje prista\xc5\xa1e. Moldavsko prestolnico in metropolijo je iz Suceave prestavil v Ia\xc8\x99i._NEWLINE_Ivan III. Stra\xc5\xa1ni (Ioan Vod\xc4\x83 cel Viteaz, 1572\xe2\x80\x931574), sin \xc5\xa0tefana IV. in vnuk Bogdana III., si je svoj vzdevek prislu\xc5\xbeil, ker je z eksemplari\xc4\x8dnimi eksekucijami ustrahoval neposlu\xc5\xa1no plemstvo. Preprosti ljudje so ob\xc4\x8dudovali njegovo odlo\xc4\x8dnost pri zatiranju korupcije. Bil je zadnji knez, ki se je odkrito upiral Turkom. Povezal se je z ukrajinskimi kozaki in dosegel uspehe proti Turkom in njihovim vazalom Krimskim Tatarom v bitki pri Jili\xc8\x99te in v obleganjih trdnjav Br\xc4\x83ila, Tighina in Cetatea Alb\xc4\x83. Ko pa bi se moral pri jezeru Cahulul spopasti s 150.000 glavo tur\xc5\xa1ko vojsko, je svoje vojake in zaveznike obvaroval smrti tako, da se je predal Turkom, ki so ga raz\xc4\x8detverili. Po Ivanovi smrti je de\xc5\xbeela padla v politi\xc4\x8den kaos s pogostimi tur\xc5\xa1kimi in tatarskimi vpadi in ropanji._NEWLINE_Moldavske kneze \xe2\x80\x93 hospodarje je na\xc4\x8deloma volil zbor moldavskih plemi\xc4\x8dev, dotlej najve\xc4\x8d iz rodbin Bogdan-Mu\xc8\x99at in Basarab (veja Dr\xc4\x83cule\xc8\x99ti). S kandidatom se je seveda morala strinjati Visoka porta, ki je za svoj pristanek navadno zahtevala visoko podkupnino. Koncem 16. stoletja pa so se za\xc4\x8deli v postavljanje knezov mo\xc4\x8dneje vtikati tudi Poljaki, ki so si na moldavskem prestolu \xc5\xbeeli \xc4\x8dlana rodbine Movile\xc8\x99ti, ki je bila sorodstveno povezana s poljsko magnatsko rodbino Potocki.\n_START_SECTION_\nPove\xc4\x8dan vpliv Poljske-Litve\n_START_PARAGRAPH_\nLeta 1595 je pri\xc5\xa1el na polo\xc5\xbeaj moldavskega hospodarja vojskovodja \xc5\xa0tefan R\xc4\x83zvan, ki je bil naklonjen povezovanju s kne\xc5\xbeevinama Transilvanijo in Vla\xc5\xa1ko in prista\xc5\xa1 Habsbur\xc5\xbeanov. To ni bilo v interesu Poljske-Litve. Poljski hetman Jan Zamoyski je vdrl v Moldavijo in na \xc4\x8delo kne\xc5\xbeevine kot poljskega vazala postavil Jeremijo Movilo (1595-1600, 1600-06). Zamoyskega je pri Cecori (\xc8\x9au\xc8\x9bora v obmo\xc4\x8dju mesta Ia\xc8\x99i) obkolila vojska Krimskih Tatarov. Ko pa njegovega tabora ni mogla zavzeti in se je umaknila, je Movilo priznala tudi Visoka porta._NEWLINE_Oktobra 1599 je vla\xc5\xa1ki knez Mihael Hrabri zavzel Transilvanijo, nekaj mesecev za tem vdrl v Moldavijo in pregnal Jeremijo, ki je zbe\xc5\xbeal na Poljsko. Mihael Hrabri (1600) je prevzel oblast nad vso Moldavijo razen Hotina, ki je ostal v poljskih rokah, in se proglasil za vojvodo Vla\xc5\xa1ke, Transilvanije in Moldavije. Poljski kralj Sigismund III. mu novega polo\xc5\xbeaja ni hotel priznati, zato je Mihael vdrl \xc5\xa1e v Pokutijo, kjer pa ga je zaustavil hetman Stanis\xc5\x82aw \xc5\xbb\xc3\xb3\xc5\x82kiewski. Odzval se je poljski kancler in vojskovodja Jan Zamoyski, vdrl v Moldavijo in pri Bukovi (blizu dana\xc5\xa1njega mesta Ploie\xc8\x99ti) Mihaela premagal. Septembra 1600 je vrnil Jeremijo na oblast. Prodrl je vse do Donave in v Bukare\xc5\xa1ti postavil za vla\xc5\xa1kega kneza Jeremijevega brata Simona. Tedaj pa je izbruhnila poljsko-\xc5\xa1vedska vojna (1600-1611) in Poljaki so poslali svojo vojsko na sever. Vseeno se je Jeremija v Moldaviji obdr\xc5\xbeal vse do svoje smrti leta 1606. Obnovil je samostan Sucevi\xc8\x9ba._NEWLINE_Po Jeremijevi smrti je Habsbur\xc5\xbeanom naklonjeni poljski magnat \xc5\xa0tefan Potocki postavil na moldavski prestol sovjega svaka, Jeremijevega sina Konstantina Movilo (1607), a ga je Habsbur\xc5\xbeanom nenaklonjeni transilvanski knez Gabrijel Bathori leta 1611 odstranil. Moldavski prestol je s podporo Turkov zasedel \xc5\xa0tefan Tomasa (1611\xe2\x80\x931615 in 1621\xe2\x80\x931623), moldavski plemi\xc4\x8d, ki se je kot najemnik boril za razli\xc4\x8dne evropske vladarje in tudi za Turke. Naslednje leto je Potocki posredoval znova, a sta bila Potocki in Konstantin v bitki pri Cornul lui Sas (danes komuna Popricani, Ia\xc8\x99i; julija 1612) pora\xc5\xbeena. Konstantin je kot tatarski ujetnik na poti v ujetni\xc5\xa1tvo utonil v Dnjestru. Jeremijevi vdovi in njej naklonjenim plemi\xc4\x8dem je uspelo ob pomo\xc4\x8di kozakov Tomaso ponovno zamenjati, to pot z mladim Aleksandrom Movilo (1615). \xc5\xbde avgusta pa je bosanski beglerbeg Iskender-pa\xc5\xa1a premagal njihovo vojsko in Movile so kon\xc4\x8dali kot zaporniki v Konstantinoplu. Hetman \xc5\xbb\xc3\xb3\xc5\x82kiewski je umiril napetosti in z novim moldavskim knezom Radujem Mihneo (1616-19, 1623-26) sklenil sporazum: Mihnea je prisegel zvestobo poljskemu kralju in obljubil, da tatarskim hordam ne bo dovoljeval prehoda preko svojega ozemlja. Poljsko vme\xc5\xa1avanje v moldavske zadeve se je nehalo leta 1620 s poljskim porazom proti Turkom v bitki pri Cecori, ki je pomenila tudi konec vladanja moldavskega kneza Gasparja Grazianija(1619-20).\n_START_SECTION_\nPonovno pod popolnim nadzorom Visoke porte\n_START_PARAGRAPH_\nObdobje relativnega miru je bilo v \xc4\x8dasu dvajsetletnega vladanja hospodarja albanskega porekla z imenom Vasile Lupu (1634-53). Kot sposoben administrator in finan\xc4\x8dnik je kmalu postal najbogatej\xc5\xa1i mo\xc5\xbe na kr\xc5\xa1\xc4\x8danskem Vzhodu. Dobre odnose s Turki je vzdr\xc5\xbeeval z bogatimi darili. Pri\xc5\xa1el pa je v spor z vla\xc5\xa1kim knezom Matejem Basarabom in po tretjem porazu proti njemu se mu je plemstvo uprlo in na prestol postavilo njegovega kanclerja Jurija II. Stefana (1553-58), ki ga je podpiral tudi Basarab. Turkom ni bilo v\xc5\xa1e\xc4\x8d Jurijevo sodelovanje s Poljaki. Leta 1658 so nadenj poslali vojsko, ga premagali in zamenjali z Jurijem Giko (1658-59), ustanoviteljem dinastije Gika. V letih 1659 in 1661 je s pomo\xc4\x8djo tansilvanskega kneza Jurija I. R\xc3\xa1k\xc3\xb3czija prestol v Ia\xc8\x99i dvakrat za kraj\xc5\xa1i \xc4\x8das zavzel Konstantin \xc8\x98erban (1659, 1661). _NEWLINE_Knez Eustratie Dabija (1661-65) je sku\xc5\xa1al re\xc5\xa1evati finan\xc4\x8dni zlom kne\xc5\xbeevine, ki je trajal \xc5\xbee desetletja, s ponovnim odprtjem kovnice v Suceavi (ki ni delovala \xc5\xbee pribli\xc5\xbeno od leta 1520), kjer pa ni koval ni\xc4\x8dvrednega moldavskega denarja, pa\xc4\x8d pa ponarejene \xc5\xa1vedske in litovske \xc5\xa1ilinge in riksdalerje v zelo slabi kvaliteti. Sodeloval je v tur\xc5\xa1kih pohodih proti Habsbur\xc5\xbeanom. Nasledil ga je Jurij Duka (1665-66, 1668-72, 1678-83), po rodu Grk, ki je med svojim tretjim vladanjem z veliko podkupnino dosegel, da ga je sultan Mehmed IV. imenoval za hetmana ozemelj, ki so jih Turki osvojili v Ukrajini. Leta 1683 je sodeloval pri obleganju Dunaja. Po tur\xc5\xa1kem porazu pred Dunajem so plemi\xc4\x8di izkoristili njegovo odsotnost, ga odstavili in z dobrodo\xc5\xa1lico sprejeli Poljake in kozake._NEWLINE_Leta 1712 so Turki zavzeli trdnjavo Hotin. Postala je del obrambnega sistema, ki so ga morali vzdr\xc5\xbeevati moldavski knezi in tudi obmo\xc4\x8dje islamske kolonizacije (skupnost Laz)._NEWLINE_Ob koncu 17. stoletja so Habsbur\xc5\xbeani utrdili svojo oblast v sosednji kne\xc5\xbeevini Transilvaniji, Peter Veliki pa je z zasedbo Azova in zgraditvijo pristani\xc5\xa1\xc4\x8da Taganrog vstopil v \xc4\x8crno morje. Pravoslavni vla\xc5\xa1ki in moldavski knezi so se v boju proti Turkom za\xc4\x8deli ozirati po pomo\xc4\x8d k novim kr\xc5\xa1\xc4\x8danskim sosedom. Tur\xc5\xa1ki sultan Ahmed III. je odstavili moldavskega kneza Mihaia Racovi\xc8\x9bo, (1703-05, 1707-09, 1716-26) ob njegovem drugem vladanju, ker je iskal pomo\xc4\x8d pri Rusih, in ga zamenjal z Grkom Nikolajem Mavrokordatosom.\n_START_SECTION_\nObdobje fanariotov, izguba Bukovine in Besarabije\n_START_PARAGRAPH_\nPrekretnica v politiki postavljanja moldavskih knezov je bilo sodelovanje moldavskega kneza Dimitrija Cantemirja (1693, 1710-11) v rusko-tur\xc5\xa1ki vojni (1710-11) na strani Petra Velikega. Odtlej tur\xc5\xa1ki sultani niso ve\xc4\x8d zaupali doma\xc4\x8dim moldavskim (in vla\xc5\xa1kim) knezom in so na oba prestola postavljali izklju\xc4\x8dno Grke iz mestne \xc4\x8detrti Konstantinopla, ki se je imenovala Fanar; ve\xc4\x8dinoma so bili to potomci dru\xc5\xbein iz bizantinskega cesarstva. Po ruskem porazu pri St\xc4\x83nile\xc8\x99ti ob reki Prut (1711) je Ahmed III. zamenjal Cantemirja z Nikolajem Mavrokordatosom. (1709-10, 1711-16); njegovo drugo vladanje \xc5\xa1tejejo za za\xc4\x8detek vladanja fanariotov v Moldaviji._NEWLINE_Fanarioti so zaradi znanja zahodnoevropskih jezikov od sredine 17. stoletja postali tolma\xc4\x8di Visoke porte in za\xc4\x8deli prevzemati tudi kne\xc5\xbeje polo\xc5\xbeaje v Vla\xc5\xa1ki in Moldaviji. Do polo\xc5\xbeajev so ve\xc4\x8dinoma prihajali z visokimi podkupninami, ki so si jih predhodno sposodili in potem z visokimi davki sku\xc5\xa1ali denar upnikom \xc4\x8dim prej vrniti (zavedali so se, da njihova oblast ne bo dolgotrajna) ter zase pridobiti \xc4\x8dim ve\xc4\x8d bogastva. Romuni so si zato obdobje vladanja fanariotov zapomnili kot obdobje najve\xc4\x8dje korupcije in zlorab polo\xc5\xbeajev, \xc4\x8deprav je tudi res, da so bili mnogi fanarioti izobra\xc5\xbeeni, sposobni vladarji, ki so te\xc5\xbeili k napredku in kulturnemu razvoju. Tako je Konstantin Mavrokordatos (10 krat knez Moldavije ali Vla\xc5\xa1ke) leta 1749 v Moldaviji odpravil tla\xc4\x8danstvo, Aleksander Ipsilantis (1786-88) pa je posku\xc5\xa1al reformirati zakonodajo in vpeljati pla\xc4\x8dane javne slu\xc5\xbebe v prizadevanju, da iz njih izrine plemi\xc4\x8de in prepre\xc4\x8di odtekanje dr\xc5\xbeavnega denarja v privatne \xc5\xbeepe; dotlej je bilo namre\xc4\x8d donosneje upravljati zemljo kot jo posedovati. Razmeroma moderen zakon Pravilniceasca condic\xc4\x83 pa je naletel na trdovraten odpor zbora plemi\xc4\x8dev (divana), ki ga je sestavljalo 80\xc2\xa0% predstavnikov lokalnih rodbin, ki so blokirale napredne spremembe in ohranjale stare dav\xc4\x8dne izjeme. V \xc4\x8dasu fanariotov se je razvrstilo v Moldaviji in Vla\xc5\xa1ki 31 knezov iz 11 rodbin, mnogi tudi po ve\xc4\x8dkrat, izmenoma v Moldaviji in Vla\xc5\xa1ki ali v obeh hkrati._NEWLINE_Po prvi delitvi Poljske (1772) so Habsbur\xc5\xbeani zase zahtevali severozahodni del Moldavije, ki je postal znan kot Bukovina, in ga leta 1775 tudi dobili. Poleg izgube ozemlja je bila to za Moldavijo velika izguba v trgovini z govedom, saj je bilo obmo\xc4\x8dje na trgovski poti v srednjo Evropo. Z mirom v K\xc3\xbc\xc3\xa7\xc3\xbck Kaynarci (1774) je Rusija dobila dovoljenje, da intervenira v prid tur\xc5\xa1kih podlo\xc5\xbenikov pravoslavne vere. Odtlej so postale zlorabe tur\xc5\xa1kih oblasti manj pogoste in pretirano zvi\xc5\xa1evanje davkov nemogo\xc4\x8de._NEWLINE_Z mirom v moldavski prestolnici Ia\xc8\x99i (1792), po rusko-tur\xc5\xa1ki vojni, je morala Tur\xc4\x8dija Rusiji prepustiti Jedisan (zgodovinska pokrajina na severni obali \xc4\x8crnega morja imenovana tudi Zahodni Nogai), kar je Rusijo pripeljalo na moldavsko mejo. Po naslednji vojni (1806-12) je Moldavija izgubila svoj vzhodni del med rekama Prut in Dnjester, ki je dobil ime Besarabija in je bil z mirom v Bukare\xc5\xa1ti dodeljen Rusiji.\n_START_SECTION_\nRuski protektorat, kvaziustava\n_START_PARAGRAPH_\nVladavina fanariotov se je uradno kon\xc4\x8dala leta 1821, ko je na za\xc4\x8detku gr\xc5\xa1ke vojne za neodvisnost Moldavijo zavzela tajna organizacija Filiki Eteria. Tur\xc5\xa1ko ma\xc5\xa1\xc4\x8devanje, ki je sledilo, je prineslo vladavino prvega (po Grkih) domorodnega vladarja, to je bil Ioni\xc8\x9b\xc4\x83 Sandu Sturdza (1822\xe2\x80\x931828). Po rusko-tur\xc5\xa1ki vojni (1828-29) je Rusija zasedla Moldavijo in Vla\xc5\xa1ko, ki pa nista bili izvzeti iz tur\xc5\xa1ke oblasti (zasedba, ki naj bi trajala do povra\xc4\x8dila vojne \xc5\xa1kode, je trajala do leta 1854). Za\xc4\x8dela se je voja\xc5\xa1ka okupacija pod poveljstvom grofa Pavla Kiseljova. Nova oblast je Moldaviji in Vla\xc5\xa1ki prinesla kvaziustavni zakon (regulamentul organic), ki je delno potrdil tradicionalno oblast, definiral ruski protektorat in kljub konservativnosti pomeni za\xc4\x8detek reform v smeri zahodnega sveta; to je tudi prvi dokument, ki je obravnaval obe kne\xc5\xbeevini skupaj. Po letu 1829 so v de\xc5\xbeelo za\xc4\x8deli imigrirati a\xc5\xa1kena\xc5\xa1ki judje iz habsbur\xc5\xa1kega Galicije in Lodomerije in iz Rusije._NEWLINE_Prvi moldavski hospodar po ustavnem zakonu je bil Mihail Sturdza (1834\xe2\x80\x931849), ki je bil ambivalenten: v vnemi, da bi zmanj\xc5\xa1al zlorabo polo\xc5\xbeajev, je vpeljeval reforme (odprava su\xc5\xbeenjstva, sekularizacija, ekonomska obnova), a splo\xc5\xa1no mnenje je bilo, da sku\xc5\xa1a okrepiti svojo mo\xc4\x8d nad novo ustanovljeno skup\xc5\xa1\xc4\x8dino. Bil je prista\xc5\xa1 romunskega romanti\xc4\x8dnega nacionalizma. Podpiral je povezavo z Vla\xc5\xa1ko, leta 1847 je kne\xc5\xbeevini povezal v carinsko unijo. Podpiral je radikalne projekte ni\xc5\xbejega plemstva. Kljub temu je v zadnjih dneh marca 1848 s precej nasilja zadu\xc5\xa1il poskus moldavske revolucije. Leta 1853 je knez Jurij Aleksander Gika (1849\xe2\x80\x931853, 1854\xe2\x80\x931856) dovolil izgnanim revolucionarjem povratek v domovino, kar je pripeljalo do ustanovitve narodne stranke, \xc4\x8dezmejne skupine radikalnih podpornikov zveze med kne\xc5\xbeevinama, ki se je zavzemala za eno dr\xc5\xbeavo pod tujo dinastijo.\n_START_SECTION_\nZdru\xc5\xbeitev s kne\xc5\xbeevino Vla\xc5\xa1ko\n_START_PARAGRAPH_\nRuska nadvlada se je uradno nehala po krimski vojni s pari\xc5\xa1kim mirom leta 1856. Kne\xc5\xbeevini Moldavija in Vla\xc5\xa1ka sta nazivno sicer \xc5\xa1e vedno ostali pod tur\xc5\xa1ko oblastjo, zagotovljeni pa sta jima bili neodvisni ustavi in narodni skup\xc5\xa1\xc4\x8dini, ki naj bi ju nadzorovale v vojni zmagovite sile (Velika Britanija, Avstrijsko cesarstvo, Francija, kraljevina Piemont-Sardinija in Prusija). Rusija je Moldaviji vrnila velik del ju\xc5\xbene Besarabije, vklju\xc4\x8dno Bud\xc5\xbeak._NEWLINE_Avstrijci in Turki so nasprotovali zdru\xc5\xbeitvenemu programu narodne stranke. Vendarle pa so velike sile kne\xc5\xbeevinama dovolile, da sestavita ad-hoc skup\xc5\xa1\xc4\x8dini, ki naj bi odlo\xc4\x8dili o novem ustavnem okviru. Pokazalo se je, da ima ideja o zdru\xc5\xbeitvi v liberalno in nevtralno dr\xc5\xbeavo ogromno podporo. Po nadaljnjih sestankih med voditelji skrbni\xc5\xa1kih dr\xc5\xbeav je bil dose\xc5\xbeen dogovor (pari\xc5\xa1ka konvencija), ki je podprl omejeno unijo z lo\xc4\x8denima vladama in prestoloma. Ni pa bilo opredeljeno, ali sme oba prestola zasedati ista oseba ali ne, kar je narodni stranki (partida na\xc8\x9bional\xc4\x83) omogo\xc4\x8dilo, da je na oba prestola kandidirala Aleksandra Ivana Cuzo. 17. januarja (po novem koledarju) 1859 je volilno telo v moldavski prestolnici Ia\xc8\x99i izvolilo Cuzo za kneza Moldavije. Po nekaj tednih je na pritisk ulice tudi mnogo konservativnej\xc5\xa1e volilno telo v Bukare\xc5\xa1ti izvolilo Cuzo za kneza Vla\xc5\xa1ke. Kne\xc5\xbeevini je tako povezovala personalna unija. Natan\xc4\x8dno tri leta kasneje (5 februarja 1862) in po \xc5\xa1tevilnih diplomatskih posredovanjih je bila ustanovljena dr\xc5\xbeava, imenovana \xc2\xbbZdru\xc5\xbeeni romunski kne\xc5\xbeevini\xc2\xab, ki pa je bila formalno \xc5\xa1e vedno tur\xc5\xa1ki vazal. Cuza je postal, po romunsko, dominator._NEWLINE_Uprava Aleksandra Ivana Cuze (1859\xe2\x80\x9364), je sprejela vrsto reform, vklju\xc4\x8dno sekularizacijo cerkvene zemlje, vpeljavo brezpla\xc4\x8dnega osnovnega \xc5\xa1olstva, reformo civilne in kazenske zakonodaje po francoskem vzoru, zemlji\xc5\xa1ko reformo v omejenem obsegu in reformo vojske. Zlasti pri zemlji\xc5\xa1ki reformi je pri\xc5\xa1el Cuza navzkri\xc5\xbe s konservativci in liberalci, ki so zastopali interese nekdanjih velikih posestnikov. Po dr\xc5\xbeavnem udaru, februarja 1866, je bil Cuza prisiljen odstopiti. Vladajo\xc4\x8da koalicija je na prestol poklicala princa Karla iz nem\xc5\xa1ke rodbine Hohenzollern-Sigmaringen. Pod njegovim vladanjem se je dr\xc5\xbeav leta 1877 z rusko pomo\xc4\x8djo osvobodila odvisnosti od Tur\xc4\x8dije in leta 1881 proglasila za kraljevino Romunijo s prvim kraljem Karlom I. S tem je kne\xc5\xbeevina Moldavija tudi uradno prenehala obstajati.'